Privatiseer Eskom, SAL, sê ButheleziMangosuthu Buthelezi, leier van die Inkatha Vryheidsparty op 17 Februarie 2015 tydens die parlementêre debat oor die staatsrede Foto: Siyasanga Mbambani, departement van kommunikasie Die regering moet staatsbeheerde maatskappye soos die Suid-Afrikaanse Lugdiens (SAL) en Eskom privatiseer en nie nog geld daarin pomp nie, het Mangosuthu Buthelezi, leier van die Inkatha Vryheidsparty (IVP), Dinsdag gesê. “Ons het goeie geld op slegte goed gemors,” het hy aan LP’s gesê tydens ŉ gesamentlike sitting oor pres. Jacob Zuma se staatsrede. Buthelezi het Zuma aangeraai om die Britse eerste minister Margaret Thatcher se voorbeeld te volg deur die semistaatsinstellings te privatiseer. “Daar het ŉ ommekeer in die Verenigde Koninkryk se ekonomie gekom.” Zuma het verlede week in sy staatsrede aangekondig dat R23 miljard aan Eskom gegee sal word. Buthelezi het na die chaos in die parlement verlede Donderdag verwys en gesê LP’s behoort hulleself te skaam. “Wat gebeur het was ŉ vernedering vir ons land en ons behoort skaam te voel daaroor,” het hy gesê. “Die integriteit van hierdie Huis was in flarde.” Mmusi Maimane, parlementêre leier van die DA, het ook Dinsdag tydens die parlementêre debat oor die staatsrede behoorlik ingeklim onder pres. Jacob Zuma. Klik hier om meer te lees. Lees alle vorige berigte oor die staatsrede op Maroela Media.